42. schôdza NR SR - 1. deň - B. popoludní pokračovanie 4
Dátum: 2014-11-10
Poslanec: Poliačik, Martin (-)
Druh vystúpenia: Vystúpenie s faktickou poznámkou

422. Ďakujem veľmi pekne, pani podpredsedníčka. Ja zhodou okolností som skôr chcel reagovať na pojem, s ktorým vo faktickej prišla pani kolegyňa Vášáryová, a možno ho poopraviť, lebo ono totižto neokomunisti nie sú zďaleka tá najnebezpečnejšia sorta, pani kolegyňa. My máme tých komunistov, možnože vy oveľa viacej než ja, spojených s tou negatívnou konotáciou na základe 40 rokov historickej skúsenosti, ale ja zase, keď sa pozerám okolo seba, tak tá neo- alebo novokomunistická generácia sú ľudia, ktorí sa nestotožňujú častokrát s tým, čo bolo 40 rokov na tomto území, a sú to tí klasickí, keď sa pozriete na francúzske univerzity a vysoké školy, tí baretkoví novokomunisti západného typu. To sú tí, ktorí už si nepamätajú v podstate ten marxizmus-leninizmus praktizovaný v realite totalitným spôsobom, ktorý sme tu zažívali 40 rokov. To sú tí, ktorí napr. tak ako pán, aj ako pán Blaha sa snažia ako keby rehabilitovať marxistickú ideológiu bez toho, čo spôsobila v reálnom živote, a v zásade, keď sa pozrieme na intelektuálny diskurz západného sveta, tak sú jeho relevantnou súčasťou. Niekoľko ich poznám a musím povedať, že títo ľudia napriek tomu, že s nimi v mnohom nesúhlasím a podľa mňa v mnohom majú ohnutý zmysel pre vnímanie reality, stále ich nepovažujem za najnebezpečnejších. Ale na Slovensku existuje filozof, ktorý prišiel s iným pojmom, volá sa Fedor Blaščák a pojem, ktorý on vniesol ako popisný pojem toho, čo dnes zažívame v postkomunistickom priestore a konkrétne na Slovensku, je pojem neonormalizácia. A to je problém. Lebo tá mladá generácia oportunistických aparátčikov nie je generácia neokomunizmu. Im je úplne jedno, ako sa ideologicky zakryjú. Oni sú oportunistickí aparátčici, ktorí si z tých 40 rokov historickej skúsenosti nezobrali to ideologické krytie, lebo oni pochopili, že ono nie je dôležité. Neonormalizačná úderka mladých aparátčikov je založená na tom, že staré spôsoby vládnutia, staré spôsoby ovládania a manipulovania a využívania sociálnej a spoločenskej situácie prenášajú do dnešného stavu veci. Neonormalizácia je založená na tom, že potláča občiansku spoločnosť, že zavádza rovnostárstvo, že oponuje budovaniu spoločnosti, ktorá je založená na individuálnej slobode každého občana. Je taká spoločnosť, ktorú práve teraz najlepšie reprezentuje politická prax a fungovanie strany SMER. A ak si nájdete ten čas a budete mať tú možnosť, odporúčam pozrieť si publikácie a texty Fedora Blaščáka z posledných piatich-šiestich rokov. Pretože práve jeho reflexie a skutočnosti najlepšie prepája to, tú historickú skúsenosť posledných 40 rokov. (Ruch v sále.) Ja strašne nerád odchádzam uprostred niečoho, ak na konci toho nemá byť nechcené tehotenstvo, Marián. Takže, tuto je, teraz som uprostred myšlienky, ak dovolíš, tak ju dokončím. Takže ak sa chceme, ak sa chceme naozaj dopracovať k reflexii rizík a pochopeniu rizík, ktoré generácia oportunistických aparátčikov na svojich pleciach nesie, tak je nesprávne pozerať sa podľa mňa na to cez ideologické okuliare, pretože v rukách a v očiach a v ústach týchto ľudí ideológia nie je presvedčením, ideológia je nástrojom. A ja nechám, samozrejme, na zvážení každého z vás, možnože aj pri pohľade na omladinu strany SMER, aby ste si skúsili pozrieť, kto je ideologický neokomunista a kto je oportunistický neonormalizátor. A potom si zodpovedzme otázku, ktorá z týchto dvoch skupín môže byť pre budúcnosť Slovenska nebezpečnejšia. Ďakujem.